Jos brittiparlamentti ei tiistaina hyväksy brexit-sopimusta, hallitus voi kaatua, pääministeri vihjaa.

Britannian nykyisen pääministerin mielestä Jeremy Corbyn pääministerinä olisi katastrofi. ZUMAWIRE / MVPHOTOS

Theresa Mayn johtaman hallituksen kohtalonhetket ovat tiistaina käsillä, kun parlamentti äänestää Euroopan unionin kanssa neuvotellusta brexit-sopimuksesta. Tällä hetkellä näyttää siltä, ettei sopimuksella ole mahdollisuuksia, sillä noin sata konservatiivia on ilmoittanut äänestävänsä sitä vastaan. Lisäksi oppositio vastustaa sopimusta käytännössä yhtenä rintamana.

May sanoi Daily Mailin sunnuntaipainoksen Mail on Sundayn mukaan, että maa joutuisi ”kartoittamattomille vesille”, mikäli sopimus hylätään.

– Se tarkoittaisi suurta epävarmuutta kansakunnalle ja hyvin suurta vaaraa siitä, ettei brexitiä tule tai EU:sta lähdetään ilman sopimusta, May sanoi.

Hän myös väitti, että oppositiojohtaja Jeremy Corbyn haluaa uudet vaalit hinnalla millä hyvänsä. Mayn mukaan sitä riskiä, että Corbyn pääsee valtaan, ei voida ottaa. Labour-puolue Corbynin johdolla vastustaa brexitiä. Mayn viesti oli suunnattu hänen omalle puolueelleen, jossa haikaillaan paremman erosopimuksen perään.

Eriävät käsitykset brexitistä ovat repineet Theresa Mayn johtaman konservatiivipuolueen kahtia. EPA/AOP

Huhujen mukaan äänestyksen lykkäämisestä on keskusteltu hallituksessa, mutta asiaa BBC:lle kommentoinut brexit-ministeri Stephen Barclay kiisti tämän. May on tapaamassa EU-johtoa loppuviikosta ja jotkut toivovat, että hän voisi vielä yrittää saada sopimusta parannettua. Unionin johto ja useat valtiojohtajat ovat viestittäneet, että jo neuvoteltua ja EU:ssa hyväksyttyä sopimusta ei enää muuteta mihinkään suuntaan.

”Puolue tarvitsee uuden johtajan”

Konservatiivien keskuudessa kytee jo valtataistelu siitä, kuka ottaa Mayn paikan, jos tämä joutuu eroamaan tiistaina häämöttävän nöyryytyksen takia. Esimerkiksi Boris Johnson, Eshter McVey ja Dominic Raab eivät brittimedian asiaa tiedustellessa sulkeneet pois sitä mahdollisuutta, että he hakevat puoluejohtoon.

– Annan vain ehdottoman, varman lupauksen, että jatkan järkevimmän suunnitelman edistämistä, ex-ulkoministeri Johnson sanoi BBC:n haastattelussa.

The Sun -lehdelle kirjoittamassaan kolumnissa Johnson sanoi, että ”paras tapa saada huippusopimus on varautua sopimuksettomuuteen”. Sen hän sentään kiisti, että olisi jo aloittanut kabinettipaikkojensa täyttämisen.

Entinen työ- ja eläkeministeri McVey kommentoi Sky Newsille, että Mayn on hyvin vaikeaa pysyä tontillaan, jos tämä ei saa aikaan parempaa sopimusta. McVey sanoi myös pyrkivänsä puheenjohtajaksi, jos häntä pyydetään tehtävään.

Brexitin kannattajat osoittivat mieltään Lontoossa viime torstaina. ZUMAWIRE / MVPHOTOS

Entinen brexit-ministeri Raab ei ollut aivan yhtä ehdoton. Hän sanoi Skylle, että May voisi pysyä tontillaan, koska hän uskoo, että pääministeri voisi vielä saavuttaa uuden sopimuksen. Raabkaan ei sulkenut pois puheenjohtajakisaan lähtemistä.

Brexitiä kannattava konservatiivikansanedustaja Jacob Rees-Mogg vaati Daily Mailin mielipidekirjoituksessaan suoraan, että Mayn pitäisi erota, sillä tämä ei ole onnistunut neuvottelemaan sellaista brexit-sopimusta, joka kunnioittaisi vuoden 2016 kansanäänestyksen tulosta.

– Konservatiivipuolue ja kansakuntamme tarvitsevat uuden johtajan, Rees-Mogg ilmoitti.

Hän uskoo, että konservatiivipuolueen eri laitojen johtajien yhdistyminen voisi tuottaa toivotunlaisen brexitin ja nimesi Johnsonin sekä nykyisen työministerin Amber Ruddin.

Pehmeää brexitiä kannattava Rudd sanoi lauantaina The Guardianin mukaan, ettei Mayn pidä erota vaikka sopimus kaatuisi. Ruddin mielestä saavutettu sopimus, josta tiistaina äänestetään, on paras tarjolla oleva vaihtoehto.